CELEX: 32021D0149
Language: lt
Date: 1605571200000
Title: Komisijos sprendimas (ES) 2021/149 2020 m. lapkričio 17 d. dėl valstybės pagalbos SA.50707 2019/C (ex 2018/FC) – Ispanija – Oro transporto bendrovės „Air Nostrum“ orlaivių parko atnaujinimas (pranešta dokumentu Nr. C(2020) 7913) Tekstas autentiškas tik ispanų kalba (Tekstas svarbus EEE)

2021 2 9   
               
               
                  LT
               
               
                  Europos Sąjungos oficialusis leidinys
               
               
                  L 45/2
               
            
         KOMISIJOS SPRENDIMAS (ES) 2021/149
         2020 m. lapkričio 17 d.
         dėl valstybės pagalbos SA.50707 2019/C (ex 2018/FC) – Ispanija – Oro transporto bendrovės „Air Nostrum“ orlaivių parko atnaujinimas
         
            
               (pranešta dokumentu Nr. C(2020) 7913)
            
         
         Tekstas autentiškas tik ispanų kalba
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo, ypač į jos 108 straipsnio 2 dalies pirmą pastraipą,
         kadangi:
         1.   PROCEDŪRA
         
         
                     (1)
                  
                  
                     2018 m. vasario 26 d. Komisija gavo skundą iš oro transporto bendrovės „Ryanair“, kuriame teigiama, kad Valensijos regiono valdžia Ispanijos regioninei oro transporto bendrovei „Air Nostrum Líneas Aéreas del Mediterráneo SA“ (toliau – oro transporto bendrovė „Air Nostrum“) suteikė neteisėtą valstybės pagalbą orlaivių parkui atnaujinti. Šis skundas užregistruotas valstybės pagalbos bylos numeriu SA.50707 (2018/FC).
                  
               
                     (2)
                  
                  
                     2018 m. balandžio 17 d. Komisija pranešė Ispanijai apie gautą skundą, kuriame teigiama, kad oro transporto bendrovei „Air Nostrum“ buvo suteikta valstybės pagalba. Ispanija savo pirmąsias pastabas pateikė 2018 m. gegužės 18 d.2018 m. birželio 11 d. ir spalio 3 d. Komisija išsiuntė du prašymus pateikti papildomos informacijos, į kuriuos Ispanija atsakė atitinkamai 2018 m. liepos 27 d. ir gruodžio 27 d.2019 m. balandžio 8 d. Komisija kreipėsi į Ispaniją, klausdama, ar iki šio paklausimo datos valstybės pagalba už 2018 m. jau buvo išmokėta. 2019 m. balandžio 26 d. rašte Valensijos regiono valdžia nurodė, kad įtariama valstybės pagalba išmokėta nebuvo. 2019 m. liepos 2 d. Komisijos tarnybos susitiko su trimis Valensijos regiono valdžios atstovais. 2019 m. liepos 26 d. Ispanija pateikė papildomos informacijos apie įtariamą valstybės pagalbos priemonę.
                  
               
                     (3)
                  
                  
                     2019 m. spalio 28 d. Komisija nusprendė pradėti SESV 108 straipsnio 2 dalyje numatytą oficialią tyrimo procedūrą (toliau – 2019 m. sprendimas pradėti procedūrą). Oficiali tyrimo procedūra užregistruota bylos numeriu SA.50707 (2019/C).
                  
               
                     (4)
                  
                  
                     2019 m. sprendimas pradėti procedūrą 2019 m. gruodžio 20 d. buvo paskelbtas Europos Sąjungos oficialiajame leidinyje (1). Komisija paragino suinteresuotąsias šalis pateikti pastabas dėl aptariamos priemonės per vieną mėnesį nuo paskelbimo dienos.
                  
               
                     (5)
                  
                  
                     2019 m. gruodžio 26 d. Komisija gavo Ispanijos pastabas dėl 2019 m. sprendimo pradėti procedūrą. 2020 m. sausio 13 d. ir vasario 3 d. Komisija gavo trečiųjų šalių, t. y. atitinkamai oro transporto bendrovių „Ryanair“ ir „Air Nostrum“, pastabas. 2020 m. kovo 11 d. Komisija, pokalbio telefonu su oro transporto bendrovės „Air Nostrum“ teisiniais atstovais metu, pateikė papildomos informacijos apie 2019 m. sprendimą pradėti procedūrą. 2020 m. balandžio 30 d. Ispanija pateikė atsakymą į oro transporto bendrovės „Ryanair“ pastabas.
                  
               
                     (6)
                  
                  
                     2020 m. liepos 31 d. raštu oro transporto bendrovė „Air Nostrum“ informavo Valensijos regiono valdžią apie savo sprendimą atsisakyti pagalbos orlaivių parko atnaujinimui. 2020 m. rugpjūčio 7 d. raštu Ispanija pranešė Komisijos tarnyboms apie šį atsisakymą ir apie tai, kad Ispanijos valdžios institucijos jį priėmė. 2020 m. rugpjūčio 7 d. rašte Ispanija pabrėžė, kad pagalba niekada nebuvo išmokėta.
                  
               2.   PRIEMONĖS APRAŠYMAS
         
         2.1.   Informacija apie tyrimą ir pagalbos gavėją
         
         
                     (7)
                  
                  
                     Oro transporto bendrovės „Air Nostrum“ būstinė yra Valensijoje. Jos darbuotojų skaičius Valensijos regione – apie 1 400, o metinė apyvarta didesnė nei 400 mln. EUR. Oro transporto bendrovė „Air Nostrum“ – ketvirta pagal dydį bendrovė Valensijos regione ir pirmaujanti regioninė civilinės aviacijos bendrovė Ispanijoje, veiklą vykdanti pavadinimu „Iberia Regional Air Nostrum“.
                  
               
                     (8)
                  
                  
                     2019 m. beveik du trečdalius oro transporto bendrovės „Air Nostrum“ orlaivių parko sudarė naujausio modelio orlaiviai „Bombardier CRJ-1000“. Per 2009–2019 m. laikotarpį oro transporto bendrovė „Air Nostrum“ savo orlaivių parką plėtė kelis kartus keisdama ir jo sudėtį bei ypatingą dėmesį skirdama senesnių modelių orlaivių (ypač CRJ-200 ir CRJ-900) skaičiaus mažinimui ir jų pakeitimui naujesniais CRJ-1000 modelio orlaiviais. Pirmaisiais dviem CRJ-1000 modelio orlaiviais oro transporto bendrovės „Air Nostrum“ orlaivių parkas buvo papildytas 2010 m. 2012 m. pabaigoje orlaivių parke jau buvo dešimt CRJ-1000 modelio orlaivių. CRJ-1000 modelio orlaiviais oro transporto bendrovės „Air Nostrum“ orlaivių parkas buvo papildytas ir 2016, 2017 ir 2018 m.
                  
               2.2.   Galima valstybės pagalba oro transporto bendrovei „Air Nostrum“
         
         
                     (9)
                  
                  
                     2017 m. kovo 9 d. oro transporto bendrovė „Air Nostrum“ nusiuntė raštą Valensijos regioninei valdžiai, kuriame informavo pastarąją apie savo investicijų planą, skirtą išplėsti ir atnaujinti orlaivių parką, ir paprašė suteikti finansinę paramą naujų, ekologiškesnių orlaivių įsigijimui. Oro transporto bendrovė „Air Nostrum“ pateikė pagalbos paraišką gauti negrąžintiną dotaciją, kurios maksimali suma lygi 15 mln. EUR.
                  
               
                     (10)
                  
                  
                     Valensijos regioninė valdžia priėmė sprendimą suteikti oro transporto bendrovei „Air Nostrum“ orlaivių parko atnaujinimo programai skirtą finansinę paramą suteikdama tiesioginę dotaciją, kurios maksimali suma lygi 9 mln. EUR, skirtą įsigyti dešimt CRJ-1000 modelio orlaivių per tris metus (2018, 2019 ir 2020 m.). Ispanijos nuomone, oro transporto bendrovės „Air Nostrum“ investicijų planai atitiko Valensijos regioninės valdžios planus skatinti ekonomiką ir pagerinti tvarų vystymąsi regione (2).
                  
               
                     (11)
                  
                  
                     Pagalba buvo numatyta 2018 ir 2019 m. Į Valensijos regioninės valdžios 2018 ir 2019 m. biudžetus buvo įtraukta metinės 3 mln. EUR vardinės subsidijos, skirtos oro transporto bendrovei „Air Nostrum“, eilutė. Bendradarbiavimo susitarimus, kurie privalomi pagal Ispanijos taisykles dėl investicijoms skirtų tiesioginių subsidijų, Valensijos regioninė valdžia ir oro transporto bendrovė „Air Nostrum“ pasirašė 2018 m. spalio 25 d. ir 2019 m. gegužės 31 d. Kaip patvirtino Valensijos regioninė valdžia, pagalba už 2018 ir 2019 m. dar nebuvo išmokėta (žr. (6) konstatuojamąją dalį).
                  
               3.   PAGALBOS PRIEMONĖS PANAIKINIMAS
         
         
                     (12)
                  
                  
                     2020 m. liepos 31 d. raštu oro transporto bendrovė „Air Nostrum“ pranešė Valensijos regioninei valdžiai apie dėl COVID-19 pandemijos protrūkio pakeistą investicijų planą. Oro transporto bendrovė „Air Nostrum“ atsisakė pagalbos orlaivių parko atnaujinimui, kurią Valensijos regioninė valdžia buvo numačiusi suteikti pagal 2018 ir 2019 m. bendradarbiavimo susitarimus, sudarytus tarp Valensijos regioninės valdžios ir oro transporto bendrovės „Air Nostrum“.
                  
               
                     (13)
                  
                  
                     2020 m. rugpjūčio 5 d. Valensijos finansų ir ekonomikos ministerija priėmė rezoliuciją, kurioje patvirtino oro transporto bendrovės „Air Nostrum“ atsisakymą gauti pagalbą orlaivių parko atnaujinimui.
                  
               
                     (14)
                  
                  
                     Kadangi 2020 m. liepos 31 d. oro transporto bendrovė „Air Nostrum“ atsisakė gauti pagalbą, o Valensijos regioninė valdžia šį atsisakymą priėmė, 2020 m. rugpjūčio 7 d. Ispanija informavo Komisijos tarnybas apie pagalbos priemonės panaikinimą bei faktą, kad pagalba išmokėta nebuvo (žr. (6) konstatuojamąją dalį). Todėl oficialioje tyrimo procedūroje, pradėtoje dėl 9 mln. EUR dydžio pagalbos priemonės, nebeliko procedūros objekto.
                  
               4.   IŠVADA
         
         
                     (15)
                  
                  
                     SESV 108 straipsnio 2 dalyje numatytoje procedūroje nebeliko procedūros objekto, nes 2020 m. liepos 31 d. oro transporto bendrovė „Air Nostrum“ atsisakė gauti pagalbą, o Ispanija šią pagalbos priemonę panaikino, todėl procedūra turėtų būti baigta.
                  
               PRIĖMĖ ŠĮ SPRENDIMĄ:
         
            1 straipsnis
            2019 m. spalio 28 d. pradėtoje oficialioje procedūroje, numatytoje SESV 108 straipsnio 2 dalyje, dėl pagalbos, kurią Ispanija suteikė oro transporto bendrovei „Air Nostrum“, nebeliko procedūros objekto, taigi procedūra baigiama.
         
         
            2 straipsnis
            Šis sprendimas skirtas Ispanijos Karalystei.
         
         
            Priimta Briuselyje 2020 m. lapkričio 17 d.
            
               
                  Komisijos vardu
               
               Margrethe VESTAGER
               
                  Komisijos narė
               
            
         
         
            (1)  OL C 429, 2019 12 20, p. 4.
         
            (2)  Valensijos finansų ir ekonomikos ministerija priėmė 2017–2027 m. Valensijos ekonomikos modelio pertvarkymo veiksmų planą ir 2018–2020 m. strateginį subsidijų planą siekdama strateginio tikslo „skatinti pokyčius, kurie leistų sukurti žiniomis, inovacijomis ir atvirumu išoriniam pasauliui pagrįstą ekonomikos modelį“ taikant „aplinkosaugos, gamybos ir socialinio tvarumo“ principus.